25. ΑΝΑΓΚ. ΝΟΜΟΣ υπ’ αριθ. 142 της 27 Σεπτ./3 Οκτ. 1967 (ΦΕΚ Α΄169) Περί παρατάσεως του χρόνου παραγραφής και άλλων τινών φορολογικών διατάξεων. Άρθρ.1.-Ο υπό των κειμένων διατάξεων, προβλεπόμενος χρόνος παραγραφής του δικαιώματος του Δημοσίου προς επιβολήν πάσης φύσεως φόρων, παρατείνεται επί εν έτος από της λήξεως, εφ’ όσον δεν συνεπληρώθη μέχρι της ενάρξεως ισχύος του παρόντος. Άρθρ.2.-(Ερμηνεύεται το άρθρ. 4 Α.Ν.63/1967, τόμ. 27Α σελ. 356,916). Άρθρ.3.-(Προστίθεται εδάφιον μετά το πέμπτον εδάφιον της παρ. 1 άρθρ. 4 Α.Ν.63/1967, τόμ. 27Α σελ. 356,915). Άρθρ.4.-"1.Αν δεν έχει  επιτευχθεί διοικητική επίλυση της διαφοράς σε πράξη επιβολής φόρου κληρονομιών, δωρεών και γονικών παροχών, που έχει κοινοποιηθεί, αλλά ασκήθηκε εμπρόθεσμη προσφυγή από τον φορολογούμενο, βεβαιώνεται αμέσως ποσοστό είκοσι πέντε τοις εκατό (25%) επί  του αμφισβητούμενου φόρου (κυρίου, πρόσθετων και κάθε άλλης προσαύξησης) που ορίζεται με την πράξη. «2.Το ποσό που βεβαιώνεται, σύμφωνα με τις διατάξεις της ανωτέρω παραγράφου, εισπράττεται σε έξι (6) ίσες μηνιαίες δόσεις, με τον περιορισμό ότι κάθε δόση δεν θα είναι μικρότερη των τριακοσίων (300) ευρώ, εκτός της τελευταίας. Η πρώτη δόση καταβάλλεται μέχρι την τελευταία εργάσιμη, για τις δημόσιες υπηρεσίες, ημέρα του επόμενου από τη βεβαίωση μήνα και οι υπόλοιπες μέχρι την τελευταία εργάσιμη, για τις δημόσιες υπηρεσίες, ημέρα των μηνών που ακολουθούν. Με την έκδοση της απόφασης του δικαστηρίου βεβαιώνεται ή διαγράφεται κατά περίπτωση η διαφορά του φόρου, που προκύπτει με βάση την απόφαση αυτήν»". Οι παρ. 1 και 2 αντικαταστάθηκαν από την παρ. 3 άρθρ. 28 Νόμ. 2648/21-22 Οκτ. 1998 (ΦΕΚ Α΄238) κατωτ. αριθ. 196 και ισχύουν από 1.12.1998 σύμφωνα με την παρ. 2 άρθρ. 48 του ίδιου νόμου. Η παρ. 2 αντικαταστάθηκε ως άνω από την παρ. 17 άρθρ.12 Νόμ. 2948/19-19 Οκτ. 2001(ΦΕΚ Α΄242), κατωτ. σελ. 296,126. Σύμφωνα με την παρ. 2 άρθρ. 28 του ως άνω νόμου ισχύει από 19.10.2001. 3.Αι ανωτέρω διατάξεις εφαρμόζονται και επί εκδοθεισών πράξεων, μη κοινοποιηθεισών μέχρι της δημοσιεύσεως του παρόντος. «4.Αι υποθέσεις περί ων ορίζει η παρ. 1 του παρόντος άρθρου διαβιβάζονται εντός είκοσιν ημερών από της καταθέσεως της προσφυγής εις το αρμόδιον Φορολογικόν Δικαστήριον υποχρεούμενον όπως προσδιορίση δικάσιμον των υποθέσεων τούτων μη απέχουσαν πλέον των εξήκοντα ημερών από της εις αυτό περιελεύσεως της προσφυγής». Η παρ. 4 προσετέθη δια της παρ. 3 άρθρ. 2 Α.Ν.446/1968 (κατωτ. αριθ. 32). Άρθρ.5.-1.Αι διατάξεις του άρθρ. 1 του Ν.Δ.3848/1958, «περί μέτρων διασφαλίσεως του κύρους των βιβλίων των επιτηδευματιών, επιβολής κυρώσεων δια φορολογικάς παραβάσεις και άλλων τινών διατάξεων», ως αύται ετροποποιήθησαν και συνεπληρώθησαν μεταγενεστέρως, καταργούνται. 2.Αι προ της καταργήσεως της κατά το άρθρ. 1 του Ν.Δ.3848/1958 Επιτροπής, παραπεμφθείσαι εις αυτήν υποθέσεις, εφ’ ων δεν εξεδόθησαν μέχρι της δημοσιεύσεως του παρόντος αποφάσεις, επιστρέφονται εις τον αρμόδιον Οικονομικόν Έφορον. Άρθρ.6.-Η ισχύς των άρθρ. 1 και 5 του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως, των δε άρθρ. 2 έως και 4 από της ενάρξεως ισχύος του Α.Ν.63/1967. 